**Імкнуцца да ідэалу**

…Я злавіла сябе на думцы аб тым, што я зайздросны чалавек.

Я зайздрошчу тым, хто здольны напісаць карціну, ад якой не змогуць адвесці вачэй многа стагоддзяў. Тым, хто здольны збудаваць архітэктурны шэдэўр, які стане сімвалам краіны. Тым, хто здольны пазбавіць чалавецтва ад лютай хваробы. Тым, хто здольны простыя, на першы погляд, словы, якімі мы карыстаемся кожны дзень, сплесці ў вянок сказаў так, што яны кранаюць душу кожнага, хто іх прачытае…

Я ганаруся імі. Я удзячна гэтым талентам за наша развіццё, за магчымасць атрымліваць асалоду ад іх дасягненняў.

Наша беларуская зямля дала свету шмат таленавітых людзей. Жыхары многіх краін знаёмы з песнярамі Беларусі — Багдановічам, Коласам, Купалам, Панчанка, Быкавым... Спіс можна доўжыць амаль бясконца…

Сваё сённяшняе разважанне мне хочацца прысвяціць Якубу Коласу.

Кожны яго радок — гімн сваёй Радзіме, гонар за яе, роздум аб яе будучыні, пахвала простаму чалавеку, яго працы, разважлівасці, сціпласці, мудрасці, працавітасці.

Я падлетак. Стоячы на парозе дарослага жыцця, прыглядаючыся да яго, азіраючыся на мінулае, дакранаючыся да вопыту іншых, я шукаю свой шлях, сваё месца, сваю справу. На жаль, не заўсёды мае думкі супадаюць з іншымі, не заўсёды знаходзім мы ўзаемаразуменне і падтрымку. Але, як паказвае аналіз многіх літаратурных твораў, нарысаў, дыспутаў, свой шлях павінна прайсці кожнае новае пакаленне.

Стагоддзе мінула з моманту з’яўлення “Сымона-музыкі”, а многія думкі, выказаныя ў паэме, блізкія да чытача-сучасніка. Блізкія яны і мне…

Каму з творчых людзей, скажыце, не знаёма адзінота, хто з іх не ведае, што час ад часу лягчэй пабыць аднаму, чым старацца знайсці агульнае з бацькамі і з аднагодкамі? І тады творца адчыняе сэрдца прыродзе, наваколлю:

*“Ловіць сэрцам спеў прыгожы,*

*Як жытцо загаманіць,*

*Як зазвоняць, зайграюць*

*Мушкі, конікі, жучкі…”*

Непадабенства да астатніх стымулюе творчыя схільнасці чалавека. Ён пачынае шукаць выйсце для назапашанай у сэрцы прыгажосці, каб адкрыць яе людзям, даць магчымасць дакрануцца да цуда.

Для Сымона музыка стала тым інструментам, які прымірыў яго з астатнім светам.

*“Слухаў хлопчык тое гранне,*

*Пад сабой не чуў зчмлі,*

*Бо ў тых зыках чаравання*

*Спевы ўласныя плылі,*

*Струны сэрца ў ім дрыжалі.”*

Многія з нас вельмі пакутуюць, калі не стае чалавека, які нас любіць і разумее. Хто можа ў любой сітуацыі дапамагчы, абараніць, прылашчыць, проста памаўчаць побач.

Сымон страціў дзеда, але атрымаў скрыпку, якая зрабіла яго шчаслівым, яшчэ больш адкрыла багацце яго натуры, непадабенства да астатніх.

*“З скрыпкай збудзеш сваё гора,*

*З ёю ты ўжо не адзін,*

*Скрыпка — хлеб твой і апора,*

*Дык шануй яе, мой сын.”*

Даволі часта мы сустракаем звесткі аб тым, што падлеткі ўцякаюць з дому. Тое, што многія падзеі па-рознаму разумеюць дарослыя і дзеці, прыводзіць да ўзнікнення канфліктаў, выйсце з іх — пошукі новай старонкі ў жыцці. Не заўсёды людзі, якія трапляюцца на шляху або знаходзяцца побач, — тое, што нам патрэбна.

Скрыпка дае магчымасць юнаку пазнаёміцца з жыццём простага селяніна, аматара карчмы, жыхара замка…

Творчы чалавек вельмі востра адчувае несправядлівасць свету. Музыка, не залежна ад волі музыкі, сама нагадвае, што вакол смутак, непакой, бяспраўе, нэндза адных і багацце іншых. Абвостранае жаданне справядлівасці вам, сябры-падлеткі, вельмі добра знаёма.

Хто з нас не марыў пра каханне? Такое, каб на ўсё жыццё, такое, каб у агонь і ў ваду разам, такое, каб разумець адзін аднаго з позірку?

На шляху Сымона сустрэлася Ганна. Я ўпэўнена, што гэта сустрэлі адна адну дзве родныя душы, каб ісці па жыцці побач да канца:

*“Пайшоў Сымон сваёй пуцінкай,*

*Панёс ён людзям песнень дар,*

*Рука ў руку з ім і ахвотай*

*Дзяўчына мілая ішла.*

*І не кранала іх хвароба,*

*Не засмучала іх імгла.”*

І зноў я зайздрошчу. Я таксама так хачу!..

Якуб Колас у сваёй бессмяротнай паэме паказаў нам ідэал таленту, ідэал кахання, ідэал настойлівасці ў пошуках свайго ўласнага шляху. Дзякуй табе, Колас! Дзякуй, класік!

Нам застаецца толькі імкнуцца да гэтага ідэалу…

Рагожкіна Наталля, 9 “В” клас